钦定古今图书集成/理学汇编/学行典/第072卷 > 胡居仁居业录 > 《语录》
## 钦定古今图书集成/理学汇编/学行典/第072卷 > 胡居仁居业录 > 《语录》

“周子有主静之说，学者遂专意静坐，多流于禅。盖静
者体，动者用，静者主，动者客，故曰：‘主静，体立而用行
也。亦是整理其心，不使纷乱躁妄，然后能制天下之
动。但静之意重于动，非偏于静也’。”愚谓静坐中有个
戒谨恐惧，则本体已立，自不流于空寂，虽静何害？
人之学，易差。罗仲素、李延平教学者静坐中看喜怒
哀“乐未发以前气象，此便差却。既是未发，如何看得？
只存养便是。”昔吕与叔、苏季明求中于喜怒哀乐未
发之前，程子非之，朱子以为“即已发之际，默识其未
发之前者则可。”愚谓若求未发之中，看未发气象，则
动静乖违，反致理势危急，无从容涵泳意味。故古人
于静时，只下个“操存涵养”字，便是静中工夫，思虑省
察是动上工夫。然动静二端，时节界限甚明。工夫所
施，各有所当，不可乖乱混杂，所谓动静不失其时，其
道光明。今世又有一等学问，言静中不可著个操字。
若操时又不是静，以何思何虑为主，悉屏思虑，以为
静中工夫，只是如此，所以流于老佛。不知操字是持
守之意，即静时敬也。若无个“操”字，是中无主，悠悠茫
茫，无所归著。若不外驰，定入空无，此学所以易差也。

今人言心，学者便要说“静时无心。” 居仁问之设若

无心，亦须有理。彼又应曰：“静无而动有。”彼信以为静
时真无心与理矣。夫天命之性，与生与生不可须臾
离，故静而未有事接之时，则此心未动，此理未发。然
此时此心寂然在内，此理全具于中，故戒谨恐惧以
存养之。若真无心无理，又戒谨做甚，又存养做甚，必
有物在内。故须主敬，须存养，故程子以为静中有物，
静中虽无所知觉，亦有知觉在。又有因程子说静中
有物，遂要察见本体，看未发已前气象，此又非也。静
中只有个操存涵养，曷尝有看见察见。或问：“周子言
‘静无而动有，何也’？”曰：“周子言‘无以未形而言，非真无
也，乃无中含有也’。”故朱子解之曰：“静非无也，以未形
而谓之无。”